Boer brand glo los op plaasbewonerEen van die vuurwapens wat polisie op beslag gelê het. (Foto: Saps) ŉ Boer van Louis Trichardt in Limpopo is in hegtenis geneem nadat hy glo op ŉ bewoner van ŉ plaas losgebrand en dié se motor raakgeskiet het. Die polisie het ook vier onwettige vuurwapens en ammunisie in die boer se besit gevind en daarop beslag gelê. “Die polisie het Sondag ŉ oproep van Farm Watch ontvang wat hulp ontbied het nadat ŉ boer ŉ bewoner van ŉ plaas in die omgewing gedreig en skote afgevuur het. “Die 59-jarige verdagte is na bewering die eienaar van die plaas. Die plaasbewoner se motor is in die proses raakgeskiet en beskadig,” het Motlafela Mojapelo, polisiewoordvoerder van Limpopo, gesê. Die polisie weet nie wat tot die skietery aanleiding gegee het nie. Die plaaseienaar is in hegtenis geneem en sou Dinsdag in die landdroshof op Louis Trichardt verskyn op aanklag van die besit van onwettige vuurwapens en opsetlike beskadiging van eiendom. Die polisie in Limpopo het in die week tussen Kersfees en Nuwejaar 2 330 verdagtes in hegtenis geneem, onder andere weens moord, poging tot moord, roof en veediefstal.